# Boeing 717

El Boeing 717 és un avió de reacció de dos motors i d'un únic passadís, desenvolupat per al mercat de 100 seients. L'avió fou dissenyat i publicitat per McDonnell Douglas com a MD-95, un derivat de tercera generació del DC-9.
La primera comanda arribà a l'octubre del 1995; tanmateix, McDonnell Douglas i Boeing es fusionaren el 1997, abans que comencés la producció. Els primers avions entraren en servei el 1999 com a Boeing 717. Es posà fi a la producció al maig del 2006 després que s'haguessin manufacturat 156 avions.

## Disseny

El Boeing 717 compta amb una cabina de vol per a dos pilots amb 6 pantalles multi-funció i ordinadors Honeywell VIA 2000. El disseny dels controls i la cabina de vol és compartit amb altres avions de passatgers de McDonnell Douglas: MD-10 i MD-11. El 717 comparteix la mateixa habilitació de pilotatge que el DC-9, permetent als pilots la transició al 717 amb un curs d'11 dies.
Els motors de reacció Rolls-Royce BR715 són controlats electrònicament gràcies a què compten amb un sistema FADEC — Full Authority Digital Engine Control, desenvolupat per BAE Systems. Això permet un major control i optimització de la propulsió tot aconseguint un menor consum comparat amb versions anteriors.
Com els seus predecessors DC-9/MD-80/MD-90 el 717 té una distribució de seients de 2+3 a cada fila a la classe turista. Per contra altres avions de fuselatge estret com els Boeing 737 i Airbus A320 disposen d'una distribució de 3+3.

## Variants

McDonnell Douglas va proposar inicialment tres variants de producció:
* MD-95-30: Versió bàsica amb capacitats per a 100 passatgers.
* MD-95-30ER: Versió amb la mateixa capacitat però abast ampliat (amb dipòsits de combustible addicionals).
* MD-95-50: Versió allargada amb capacitat per a 122 passatgers.

## Especificacions

| | 717-200 càrrega bàsica | 717-200 càrrega elevada |
| Tripulació de cabina | dos | dos |
| Capacitat típica de passatgers | 106 (dues classes) 117 (una classe) | 106 (dues classes) 117 (una classe) |
| Longitud | 37,8 m | 37,8 m |
| Envergadura alar | 28,47 m | 28,47 m |
| Altura a la cua | 8,92 m | 8,92 m |
| Amplada externa de la cabina | 334,2 cm | 334,2 cm |
| Amplada interna de la cabina | 314,5 cm | 314,5 cm |
| Pes màxim a l'enlairament | 49.900 kg | 54.900 kg |
| Abast màxim | 1.430 milles nàutiques (2.645 km) | 2.060 mn (3.815 km) |
| Sostre de servei | 12.100 m (39.698 ft) | 12.100 m (39.698 ft) |
| Velocitat de creuer típica | Mach 0,77 (438 nusos, 811 km/h) a una altitud de 10.400 m | Mach 0,77 (438 nusos, 811 km/h) a una altitud de 10.400 m |
| Motors (2x) | Rolls Royce BR715-A1-30 | Rolls Royce BR715-C1-30 |
| Empenyiment dels motors | 82,3 kN | 93,4 kN |
Fonts: Boeing 717 Characteristics, 717 Airport planning report

## Referències

* ↑ Rogers, Ron «Flying the B-717-200». Air Line Pilot, 01-03-2000, pàg. 26. Arxivat de l'original el 1 de novembre 2016 [Consulta: 26 setembre 2018]. Arxivat 1 de novembre 2016 a Wayback Machine.
* ↑ «BMW Rolls-Royce Power Plant for the Boeing 717». Boeing. [Consulta: 20 desembre 2016].
* ↑ «717-200 Seating Interior Arrangements». Arxivat de l'original el 2001-11-22. [Consulta: 13 juliol 2015].
* ↑ Airclaims Jet Programs 1995
* ↑ Flight International April 1, 1998 - Page 31 "Classic takes shape"
* ↑ 717-200 Technical Characteristics
* ↑ 717-200 Airplane Characteristics for Airport Planning, sect 2.0 Aircraft Description, consultat el 9 de març de 2007